Folketing
2010-05-31

Tak. Forretningsordenen er jo sådan indrettet, at man som minister til hver en tid kan bede om ordet, og det gør jeg så her, fordi jeg ærlig talt føler anledning til at bryde ind i debatten for at få den på rette spor igen. Man kan jo undre sig over, at det kunne gå så galt så hurtigt for den socialdemokratiske ordfører, i og med at det ikke var mange spørgsmål, man nåede. Det er ganske enkelt helt ude af proportioner, når den socialdemokratiske ordfører, hr. Torben Hansen, her på talerstolen siger, at forringelserne af dagpengesystemet vil betyde, at tusinder af mennesker vil blive sat på kontanthjælp. Det er også helt forkert, når hr. Torben Hansen antyder, at de ændringer, der nu vil komme til at ske i dagpengesystemet, ligesom kommer til at udstille Danmark som et meget dårligt land at være ledig i. Det er rent faktisk sådan, at det dagpengesystem, vi har i Danmark – også med de ændringer, der kommer til at ske nu – ligger helt på niveau med de lande, som vi normalt sammenligner os med. Og ikke mindst er der hr. Torben Hansens bevæggrund for ligesom at nævne »En Fair Løsning«, og at 12 minutters arbejde mere pr. dag skulle løse hele den udfordring, vi står over for. Det er jo tre ting, der samlet set er med til fuldstændig at bringe den her debat af sporet, og det er også derfor, at jeg har valgt at bryde ind i debatten nu.